Title: ประกาศคณะกรรมการมาตรฐานสินค้าเกษตร เรื่อง กำหนดหลักเกณฑ์ วิธีการ และเงื่อนไขการสั่งให้ผู้ผลิต ผู้ส่งออก หรือผู้นำเข้าสินค้าเกษตร แก้ไขหรือปรับปรุง และทำลายหรือส่งกลับคืนสินค้าเกษตรที่ไม่เป็นไปตามมาตรฐาน

ประกาศคณะกรรมการมาตรฐานสินค้าเกษตร

ประกาศคณะกรรมการมาตรฐานสินค้าเกษตร
เรื่อง
กำหนดหลักเกณฑ์ วิธีการ และเงื่อนไขการสั่งให้ผู้ผลิต ผู้ส่งออก
หรือผู้นำเข้าสินค้าเกษตร
แก้ไขหรือปรับปรุง
และทำลายหรือส่งกลับคืนสินค้าเกษตรที่ไม่เป็นไปตามมาตรฐาน[๑]

อาศัยอำนาจตามความในมาตรา ๗ (๖) และมาตรา ๓๒ วรรคสอง
แห่งพระราชบัญญัติมาตรฐานสินค้าเกษตร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการมาตรฐานสินค้าเกษตร เห็นสมควรประกาศกำหนดหลักเกณฑ์ วิธีการ
และเงื่อนไขการสั่งให้ผู้ผลิต ผู้ส่งออกหรือผู้นำเข้าสินค้าเกษตร
แก้ไขหรือปรับปรุง และทำลายหรือส่งกลับคืนสินค้าเกษตรที่ไม่เป็นไปตามมาตรฐานไว้
ดังต่อไปนี้

ข้อ ๑ 
การสั่งให้ผู้ผลิต ผู้ส่งออกหรือผู้นำเข้าสินค้าเกษตร
แก้ไขหรือปรับปรุงสินค้าเกษตรที่ไม่เป็นไปตามมาตรฐาน
ให้สำนักงานสั่งดำเนินการในกรณีที่ผลการตรวจสอบสินค้าเกษตรที่ไม่เป็นไปตามมาตรฐาน
สามารถที่จะแก้ไขหรือปรับปรุงให้เป็นไปตามมาตรฐานได้
โดยไม่มีอันตรายต่อสุขอนามัยของประชาชน พืช หรือสัตว์
การแก้ไขปรับปรุงต้องดำเนินการให้แล้วเสร็จภายในระยะเวลาที่สำนักงานกำหนด
หากไม่สามารถดำเนินการได้ให้สำนักงานสั่งให้ทำลาย
หรือส่งสินค้าเกษตรกลับคืนไปตามขั้นตอนที่กำหนดในข้อ ๒

ข้อ ๒ 
การสั่งให้ผู้ผลิต ผู้ส่งออกหรือผู้นำเข้าสินค้าเกษตร ทำลายสินค้าเกษตร
หรือให้ส่งสินค้าเกษตรกลับคืนไป
ให้สำนักงานสั่งดำเนินการในกรณีสินค้าเกษตรนั้นไม่สามารถแก้ไขหรือปรับปรุงให้เป็นไปตามมาตรฐานได้
หรือหากปล่อยให้เนิ่นช้าไป อาจก่อให้เกิดอันตรายต่อสุขอนามัยของประชาชน พืช
หรือสัตว์ ให้สำนักงานสั่งให้ผู้ผลิต ผู้ส่งออก หรือผู้นำเข้าดำเนินการ
ดังต่อไปนี้
(๑) ในกรณีที่สินค้าเกษตรผลิตภายในประเทศ
ให้สำนักงานสั่งให้ทำลายสินค้าเกษตรโดยวิธีการและระยะเวลาที่สำนักงานกำหนด
ตามสภาพสินค้าและเทคนิควิธีการที่เหมาะสม
(๒) ในกรณีสินค้าเกษตรที่นำเข้าจากต่างประเทศ
ให้สำนักงานสั่งให้ทำลายหรือส่งสินค้าเกษตรกลับคืน
กรณีผู้นำเข้าประสงค์จะส่งสินค้าเกษตรกลับคืนไป ให้แจ้งเป็นหนังสือต่อสำนักงาน
ให้สำนักงานพิจารณาเป็นกรณีไป
ถ้าผู้นำเข้าไม่สามารถส่งกลับคืนไปภายในเวลาที่สำนักงานกำหนด
ให้สำนักงานสั่งให้ผู้นำเข้าทำลายสินค้าเกษตรนั้น โดยวิธีการและระยะเวลาที่สำนักงานกำหนดตามสภาพสินค้าและเทคนิควิธีการที่เหมาะสมไว้สำหรับผู้ผลิตหรือผู้ส่งออก
(๓) การดำเนินการส่งสินค้าเกษตรกลับคืนไปต่างประเทศ
ให้ผู้นำเข้ารายงานให้สำนักงานทราบภายใน ๗ วัน
นับแต่วันที่ดำเนินการแล้วเสร็จตามแบบที่สำนักงานกำหนด

ข้อ ๓ 
การดำเนินการทำลายสินค้าเกษตรหรือการส่งสินค้าเกษตรกลับคืนไปต่างประเทศ
ให้อยู่ภายใต้การควบคุมของพนักงานเจ้าหน้าที่ โดยให้ผู้ผลิต ผู้ส่งออก
หรือผู้นำเข้า แล้วแต่กรณี
เป็นผู้เสียค่าใช้จ่ายและให้พนักงานเจ้าหน้าที่รายงานผลการดำเนินการให้สำนักงานทราบเมื่อดำเนินการแล้วเสร็จตามแบบที่สำนักงานกำหนด

ประกาศ
ณ วันที่ ๒๒ กันยายน พ.ศ. ๒๕๕๖
ยุคล  ลิ้มแหลมทอง
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร

ปริยานุช/ผู้จัดทำ
๑๘ พฤศจิกายน
๒๕๕๖

โชติกานต์/ผู้ตรวจ
๒๖ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕๗ ง/หน้า ๗๐/๑๓ พฤศจิกายน ๒๕๕๖